
REGULAMENTUL (CE) nr. 45/2001 AL PARLAMENTULUI EUROPEAN ŞI AL CONSILIULUI

din 18 decembrie 2000

privind protecţia persoanelor fizice cu privire la prelucrarea datelor cu caracter personal de către instituţiile şi organele comunitare şi privind libera circulaţie a acestor date

PARLAMENTUL EUROPEAN ŞI CONSILIUL UNIUNII EUROPENE,

având în vedere Tratatul de instituire a Comunităţii Europene, în special art. 286, 

având în vedere propunerea Comisiei
,

având în vedere avizul Comitetului Economic şi Social
,

în conformitate cu procedura stabilită la art. 251 din tratat
,

întrucât:

(1) Articolul 286 din tratat impune aplicarea, în cazul instituţiilor şi organelor comunitare, a actelor comunitare privind protecţia persoanelor fizice cu privire la prelucrarea datelor cu caracter personal şi la libera circulaţie a acestor date.

(2) Un sistem complet dezvoltat de protecţie a datelor cu caracter personal nu implică doar conferirea de drepturi persoanelor vizate şi de obligaţii în sarcina celor care prelucrează datele cu caracter personal, ci şi stabilirea de sancţiuni corespunzătoare pentru contravenienţi şi monitorizarea acestora de către o autoritate independentă de supraveghere.

(3) Articolul 286 alineatul (2) din tratat prevede instituirea unei autorităţi independente de supraveghere însărcinate cu monitorizarea aplicării respectivelor acte comunitare în cazul instituţiilor şi organelor comunitare.

(4) Articolul 286 alineatul (2) din tratat prevede adoptarea oricăror altor dispoziţii necesare.

(5) Este necesar un regulament care să confere persoanelor drepturi garantate din punct de vedere juridic, să definească obligaţiile operatorilor în cadrul instituţiilor şi organelor comunitare şi să prevadă instituirea unei autorităţi independente de supraveghere care să răspundă de monitorizarea prelucrării datelor cu caracter personal de către instituţiile şi organele comunitare.

(6) A fost consultat rupul de lucru pentru protecţia persoanelor în ceea ce priveşte prelucrarea datelor cu caracter personal, constituit în conformitate cu dispoziţiile articolului 29 din Directiva 95/46/CE a Parlamentului European şi a Consiliului din 24 octombrie 1995 privind protecţia persoanelor fizice în ceea ce priveşte prelucrarea datelor cu caracter personal şi libera circulaţie
 a acestor date.

(7) Persoanele care urmează să fie protejate sunt cele ale căror date personale sunt prelucrate de către instituţiile sau organele comunitare indiferent de context, de exemplu pentru că persoanele menţionate mai sus sunt angajate de către aceste instituţii sau organe.

(8) Este necesar ca principiile protecţiei datelor să se aplice oricărei informaţii referitoare la o persoană identificată sau identificabilă. Pentru a determina dacă o persoană este identificabilă, este oportun să se ia în considerare toate mijloacele care pot fi utilizate în mod rezonabil fie de către operator, fie de către orice altă persoană pentru a identifica persoana vizată. Principiile protecţiei nu se aplică datelor anonime, astfel încât persoana vizată să nu mai fie identificabilă. 

(9) Directiva 95/46/CE impune statelor membre să asigure protecţia drepturilor şi libertăţilor fundamentale ale persoanelor fizice, în special dreptul acestora la viaţa privată în ceea ce priveşte prelucrarea datelor cu caracter personal, pentru a asigura libera circulaţie a datelor cu caracter personal în cadrul Comunităţii.

(10) Directiva 97/66/CE a Parlamentului European şi a Consiliului din 15 decembrie 1997 privind prelucrarea datelor cu caracter personal şi protecţia vieţii private în sectorul telecomunicaţiilor
 aduce precizări şi completări Directivei 95/46/CE în ceea ce priveşte prelucrarea datelor cu caracter personal în sectorul telecomunicaţiilor.

(11) Diverse alte dispoziţii comunitare, inclusiv în materie de asistenţă reciprocă între autorităţile naţionale şi Comisie, au de asemenea rolul de a aduce precizări şi completări Directivei 95/46/CE în sectoarele la care se referă.

(12) Este necesar să fie asigurată aplicarea consecventă şi omogenă a normelor de protecţie a drepturilor şi libertăţilor fundamentale ale persoanelor în ceea ce priveşte prelucrarea datelor cu caracter personal pe întreg teritoriul Comunităţii.

(13) Scopul este să se asigure atât o respectare efectivă a normelor privind protecţia drepturilor şi libertăţilor fundamentale ale persoanelor, cât şi libera circulaţie a datelor cu caracter personal între statele membre şi instituţiile şi organele comunitare sau între instituţiile şi organele comunitare, în exercitarea competenţelor lor respective.

(14) În acest scop, este oportun să se adopte dispoziţii obligatorii pentru instituţiile şi organele comunitare. Este necesar ca aceste dispoziţii să se aplice în cazul oricărei prelucrări a datelor cu caracter personal efectuate de către toate instituţiile şi organele comunitare în măsura în care aceste prelucrări sunt efectuate pentru desfăşurarea tuturor sau a unei părţi din activităţile care intră sub incidenţa domeniului de aplicare a dreptului comunitar.

(15) În cazul în care aceste prelucrări de date sunt efectuate de instituţiile sau organele comunitare în desfăşurarea activităţilor care nu intră sub incidenţa domeniului de aplicare a prezentului regulament, în special a acelora prevăzute de titlurile V şi VI din Tratatul privind Uniunea Europeană, protecţia drepturilor şi libertăţilor fundamentale ale persoanelor este asigurată în conformitate cu articolul 6 din Tratatul privind Uniunea Europeană. Accesul la documente, inclusiv condiţiile de acces la documente conţinând date cu caracter personal, este reglementat prin normele adoptate în temeiul articolului 255 din Tratatul CE sub incidenţa căruia intră şi titlurile V şi VI din Tratatul privind Uniunea Europeană.

(16) Aceste dispoziţii nu se aplică organelor din afara structurii comunitare, după cum nici Autoritatea europeană pentru protecţia datelor nu are competenţa de a monitoriza prelucrarea datelor cu caracter personal efectuată de către aceste organe.

(17) Eficacitatea protecţiei persoanelor în ceea ce priveşte prelucrarea datelor cu caracter personal în cadrul Uniunii Europene presupune coerenţa normelor şi procedurilor aplicabile activităţilor care rezultă din diverse contexte juridice. Un prim pas în această direcţie îl reprezintă elaborarea unor principii fundamentale de protecţie a datelor cu caracter personal în domeniile cooperării judiciare în materie penală, precum şi în domeniile cooperării poliţieneşti şi vamale şi constituirea unui Secretariat pentru autorităţile comune de control, instituit prin Convenţia Europol, Convenţia asupra folosirii tehnologiei informaţiilor în activităţile vamale şi Acordul Schengen.

(18) Prezentul regulament nu aduce atingere drepturilor şi obligaţiilor statelor membre prevăzute de Directivele 95/46/CE şi 97/66/CE. Acesta nu are ca obiect modificarea procedurilor şi practicilor legal puse în aplicare de către statele membre în domeniile siguranţei naţionale, apărării ordinii publice, precum şi a prevenirii, depistării, cercetării şi urmăririi infracţiunilor în conformitate cu Protocolul privind privilegiile şi imunităţile Comunităţilor Europene şi în conformitate cu dreptul internaţional.

(19) Instituţiile şi organele comunitare trebuie să informeze autorităţile competente din statele membre atunci când consideră că informaţiile aflate în circulaţie în reţelele lor de telecomunicaţii trebuie interceptate cu respectarea dispoziţiilor de drept intern aplicabile.

(20) Este oportun ca dispoziţiile aplicabile instituţiilor şi organelor comunitare să corespundă dispoziţiilor prevăzute pentru armonizarea legislaţiilor interne sau punerea în aplicare a altor politici comunitare, cu precădere în materia asistenţei reciproce. Cu toate acestea, pot fi necesare precizări şi dispoziţii suplimentare pentru asigurarea protecţiei în cazul prelucrării de date cu caracter personal de către instituţiile şi organele comunitare.

(21) Acest fapt se aplică şi în cazul drepturilor persoanelor ale căror date sunt prelucrate, în cazul obligaţiilor instituţiilor şi organelor comunitare responsabile de prelucrarea datelor şi a competenţelor de care dispune autoritatea independentă de supraveghere care răspunde de verificarea aplicării corecte a prezentului regulament.

(22) Drepturile conferite persoanelor vizate şi exercitarea acestora nu aduc atingere obligaţiilor impuse operatorului.

(23) Autoritatea de supraveghere independentă îşi exercită funcţiile de supraveghere în conformitate cu tratatul şi cu respectarea drepturilor şi libertăţilor fundamentale ale omului. Aceasta trebuie să îşi desfăşoare anchetele în conformitate cu Protocolul privind privilegiile şi imunităţile şi cu Statutul funcţionarilor Comunităţilor Europene, precum şi cu regimul aplicabil altor agenţi ai Comunităţilor.

(24) Este necesar să se adopte măsurile tehnice necesare pentru a permite accesul la registrele prelucrărilor în curs care sunt ţinute de către responsabilii cu protecţia datelor prin intermediul autorităţii independente de supraveghere.

(25) Este oportun ca deciziile autorităţii independente de supraveghere privind excepţiile, garanţiile, autorizaţiile şi condiţiile privind prelucrarea datelor, aşa cum sunt acestea definite de prezentul regulament, să fie publicate în raportul de activitate. Independent de publicarea unui raport anual de activitate, autoritatea independentă de supraveghere poate publica rapoarte privind teme specifice.

(26) Anumite operaţiuni de prelucrare a datelor care pot prezinta riscuri specifice în legătură cu drepturile şi libertăţile persoanelor vizate sunt supuse unei verificări prealabile de către autoritatea independentă de supraveghere. Avizul dat în contextul acestei verificări prealabile, inclusiv avizul care rezultă în absenţa unui răspuns în termenul stabilit, nu trebuie să aducă atingere exercitării ulterioare, de către autoritatea independentă de supraveghere, a competenţelor sale în ceea ce priveşte prelucrarea respectivă.

(27) Prelucrarea de date cu caracter personal în scopul îndeplinirii unor misiuni de interes public de către instituţiile şi organele comunitare include prelucrarea datelor cu caracter personal necesare administrării şi funcţionării acestor instituţii şi organe.

(28) În anumite cazuri, prelucrarea datelor trebuie autorizată prin dispoziţii comunitare sau prin acte de transpunere a dispoziţiilor comunitare. Cu toate acestea, cu titlu tranzitoriu, în cazul în care astfel de dispoziţii nu există, urmând a fi adoptate, Autoritatea europeană pentru protecţia datelor poate autoriza prelucrarea unor astfel de date cu condiţia adoptării unor garanţii adecvate. În acest sens, aceasta trebuie să ia în considerare, în mod special, dispoziţiile adoptate de către statele membre pentru reglementarea unor cazuri similare.

(29) Aceste cazuri privesc prelucrarea de date despre originea rasială sau etnică, opiniile politice, convingerile religioase sau filozofice sau apartenenţa sindicală, precum şi prelucrarea de date privind starea de sănătate sau viaţa sexuală, care sunt necesare pentru a respecta drepturile şi obligaţiile specifice ale operatorului în materia dreptului muncii sau pentru un motiv de larg interes public. Totodată, acestea se referă la prelucrarea de date privind infracţiunile, condamnările penale ori măsurile de siguranţă sau autorizarea privind supunerea persoanei vizate unei decizii care produce efecte juridice în ceea ce o priveşte pe aceasta sau care îi aduce atingere în mod semnificativ, decizie luată exclusiv pe temeiul prelucrării automatizate a datelor destinate evaluării anumitor aspecte ale personalităţii persoanei vizate. 

(30) Poate fi necesară monitorizarea reţelelor computerizate care funcţionează sub controlul instituţiilor şi organelor comunitare în vederea prevenirii utilizării lor neautorizate. Autoritatea europeană pentru protecţia datelor trebuie să stabilească dacă şi în ce condiţii este posibil acest lucru.

(31) Răspunderea care derivă din orice încălcare a prezentului regulament este reglementată de articolul 288 paragraful al doilea din tratat.

(32) În cadrul fiecărei instituţii sau organ comunitar, unul sau mai mulţi responsabili cu protecţia datelor trebuie să asigure aplicarea dispoziţiilor prezentului regulament şi să consilieze operatorii în îndeplinirea obligaţiilor acestora.

(33) În conformitate cu articolul 21 din Regulamentul (CE) nr. 322/97 al Consiliului din februarie 1997 privind statisticile comunitare
, regulamentul respectiv se aplică fără a aduce atingere Directivei 95/46/CE.

(34) În conformitate cu articolul 8 alineatul (8) din Regulamentul (CE) nr. 2533/98 al Consiliului din 23 noiembrie 1998 privind colectarea de informaţii statistice de către Banca Centrală Europeană
, regulamentul respectiv se aplică fără a aduce atingere Directivei 95/46/CE.

(35) În conformitate cu articolul 1 alineatul (2) din Regulamentul (Euratom, CEE) nr. 1588/90 al Consiliului din 11 iunie 1990 privind transmiterea de date statistice confidenţiale Biroului Statistic al Comunităţilor Europene
, regulamentul respectiv nu derogă de la dispoziţiile speciale comunitare sau de drept intern privind păstrarea confidenţialităţii, alta decât confidenţialitatea statisticilor.

(36) Prezentul regulament nu are ca scop limitarea spaţiului de manevră al statelor membre în elaborarea propriului drept intern în materia protecţiei datelor în temeiul articolului 32 din Directiva 95/46/CE, în conformitate cu articolul 249 din tratat,

ADOPTĂ PREZENTUL REGULAMENT:

CAPITOLUL I

DISPOZIŢII GENERALE

Articolul 1

Obiectul regulamentului

(1) În conformitate cu prezentul regulament, instituţiile şi organele instituite de către sau în temeiul tratatelor de instituire a Comunităţilor Europene, denumite în continuare „instituţii sau organe comunitare”, protejează drepturile şi libertăţile fundamentale ale persoanelor fizice, în special dreptul acestora la viaţă privată în ceea ce priveşte prelucrarea datelor cu caracter personal şi nu limitează sau interzice libera circulaţie a datelor cu caracter personal între acestea sau către destinatarii aflaţi sub incidenţa legislaţiei interne a statelor membre care pun în aplicare Directiva 95/46/CE.

(2) Autoritatea independentă de supraveghere instituită în temeiul prezentului regulament, denumită în continuare Autoritatea europeană pentru protecţia datelor, monitorizează aplicarea dispoziţiilor prezentului regulament în cazul tuturor prelucrărilor de date efectuate de către o instituţie sau un organ comunitar.

Articolul 2

Definiţii

În sensul prezentului regulament:

(a) „date cu caracter personal” înseamnă orice informaţie referitoare la o persoană fizică identificată sau identificabilă (denumită în continuare „persoana vizată”); o persoană identificabilă este o persoană care poate fi identificată, direct sau indirect, în special prin referire la un număr de identificare sau la unul sau mai multe elemente specifice, proprii identităţii sale fizice, fiziologice, psihice, economice, culturale sau sociale;

(b) „prelucrarea datelor cu caracter personal” (denumită în continuare „prelucrare”) înseamnă orice operaţiune sau serie de operaţiuni care se efectuează asupra datelor cu caracter personal, prin mijloace automatizate sau neautomatizate, cum ar fi colectarea, înregistrarea, organizarea, stocarea, adaptarea sau modificarea, extragerea, consultarea, utilizarea, dezvăluirea prin transmitere, diseminarea sau în orice alt mod, alăturarea ori combinarea, precum şi blocarea, ştergerea sau distrugerea;

(c) „sistem de evidenţă a datelor cu caracter personal” (denumit în continuare „sistem de evidenţă”) înseamnă orice serie structurată de date cu caracter personal accesibile conform unor criterii specifice, fie ele centralizate, descentralizate sau repartizate după criterii funcţionale sau geografice;

(d) „operator” înseamnă instituţia sau organul comunitar, direcţia generală, unitatea sau orice altă entitate organizaţională care stabileşte, singură sau împreună cu altele, scopurile şi mijloacele de prelucrare a datelor cu caracter personal; în cazul în care scopurile şi mijloacele de prelucrare sunt stabilite printr-un act comunitar special, operatorul şi criteriile specifice necesare desemnării acestuia pot fi stabilite printr-un astfel de act comunitar;

(e) „persoana împuternicită de către operator” înseamnă persoana fizică sau juridică, autoritatea publică, agenţia sau orice alt organism care prelucrează datele cu caracter personal în numele operatorului;

(f) „terţ” înseamnă o persoană fizică sau juridică, autoritatea publică, agenţia sau orice organism, altul decât persoana vizată, operatorul, persoana împuternicită de către operator şi persoanele care, sub directa autoritate a operatorului sau a persoanei împuternicite de către operator, sunt autorizate să prelucreze datele;

(g) „destinatar” înseamnă persoana fizică sau juridică, autoritatea publică, agenţia sau oricare alt organism căruia îi sunt transmise datele, indiferent dacă este sau nu terţ; cu toate acestea, autorităţile cărora li se comunică date în cadrul unei anumite anchete nu trebuie să fie considerate destinatari;

(h) „consimţământul persoanei vizate” înseamnă orice manifestare de voinţă, liberă, specifică şi informată prin care persoana vizată acceptă să fie prelucrate datele cu caracter personal care o privesc.

Articolul 3

Domeniul de aplicare

(1) Prezentul regulament se aplică prelucrării de date cu caracter personal din cadrul tuturor instituţiilor şi organelor comunitare în măsura în care această prelucrare este efectuată prin desfăşurarea tuturor sau a unei părţi a activităţilor care intră sub incidenţa dreptului comunitar.

(2) Prezentul regulament se aplică prelucrării de date cu caracter personal, efectuate total sau parţial prin mijloace automatizate, precum şi prelucrării prin alte mijloace decât cele automatizate a datelor cu caracter personal care fac parte dintr-un sistem de evidenţă sau care sunt destinate să facă parte dintr-un sistem de evidenţă.

CAPITOLUL II

NORME GENERALE PRIVIND LEGALITATEA PRELUCRĂRII DATELOR CU CARACTER PERSONAL

SECŢIUNEA 1

Principii referitoare la calitatea datelor

Articolul 4

Calitatea datelor

(1) Datele cu caracter personal trebuie să fie:

(a) prelucrate în mod corect şi legal;

(b) colectate în scopuri determinate, explicite şi legitime şi să nu fie prelucrate ulterior într-un mod incompatibil cu aceste scopuri. Prelucrarea ulterioară a datelor cu caracter personal în scopuri istorice, statistice sau ştiinţifice nu este considerată incompatibilă în măsura în care operatorul ia măsurile de securitate adecvate, în special pentru a se asigura că datele nu sunt prelucrate în nici un alt scop şi nici utilizate pentru a sprijini dispoziţii sau decizii luate în privinţa unei persoane anume;

(c) adecvate, relevante şi neexcesive în raport cu scopurile pentru care sunt colectate şi prelucrate ulterior;

(d) exacte, şi dacă este necesar, actualizate; pot fi luate orice măsuri justificate pentru ca datele inexacte sau incomplete să fie şterse sau rectificate, având în vedere scopurile pentru care acestea sunt colectate sau pentru care sunt ulterior prelucrate;

(e) păstrate într-o formă care să permită identificarea persoanelor vizate pentru o perioadă de timp care nu o depăşeşte pe cea necesară scopurilor pentru care au fost colectate sau pentru care sunt ulterior prelucrate. Instituţiile sau organele comunitare stabilesc ca datele cu caracter personal care urmează să fie păstrate pe perioade mai lungi decât perioada menţionată în scopuri istorice, statistice sau ştiinţifice trebuie păstrate doar într-o formă anonimă sau, în cazul în care acest lucru nu este posibil, să fie stocate numai cu condiţia codificării identităţii persoanei vizate. În orice caz, datele nu trebuie folosite în alte scopuri decât cele istorice, statistice sau ştiinţifice.

(2) Asigurarea respectării dispoziţiilor alineatului (1) incumbă operatorului.

SECŢIUNEA 2

Criterii de legitimitate a prelucrării de date

Articolul 5

Legalitatea prelucrării

Datele cu caracter personal pot fi prelucrate numai în cazul în care:

(a) prelucrarea este necesară pentru îndeplinirea unei sarcini de interes public în temeiul tratatelor de instituire a Comunităţilor Europene sau a altor instrumente legislative adoptate în temeiul tratatelor sau care aparţin de domeniul exercitării legitime a autorităţii publice cu care este învestită instituţia sau organul comunitar sau un terţ căruia îi sunt dezvăluite datele sau

(b) prelucrarea este necesară pentru a se respecta obligaţia legală a operatorului sau

(c) prelucrarea este necesară pentru executarea unui contract la care persoana vizată este parte contractantă sau pentru executarea unor dispoziţii precontractuale adoptate la cererea persoanei vizate sau

(d) persoana vizată şi-a dat în mod clar consimţământul sau

(e) prelucrarea este necesară pentru a proteja interesele vitale ale persoanei vizate.

Articolul 6

Modificarea scopului

Fără a aduce atingere articolelor 4, 5 şi 10:

(1) Datele cu caracter personal nu pot fi prelucrate în alte scopuri decât cele pentru care au fost colectate decât în cazul în care modificarea scopului este permisă expres de normele interne ale instituţiei sau organului comunitar.

(2) Datele cu caracter personal colectate exclusiv în scopul asigurării securităţii sau controlului sistemelor sau  operaţiunilor de prelucrare nu pot fi utilizate în alt scop, cu excepţia prevenirii, cercetării, depistării şi urmăririi infracţiunilor grave.

Articolul 7

Transferul datelor cu caracter personal  între instituţii sau organe comunitare sau în cadrul acestora

Fără a aduce atingere articolelor 4, 5, 6 şi 10:

(1) Datele cu caracter personal nu sunt transferate între instituţii sau organe comunitare sau în cadrul acestora decât în cazul în care sunt necesare pentru îndeplinirea legitimă a sarcinilor care sunt de competenţa destinatarului.

(2)  În cazul în care datele sunt transferate ca urmare a unei cereri a destinatarului, atât operatorul, cât şi destinatarul îşi asumă răspunderea pentru legitimitatea acestui transfer. 

Operatorul este obligat să verifice competenţa destinatarului şi să facă o evaluare provizorie a necesităţii transferului de date. În cazul în care apar îndoieli în privinţa necesităţii acestui transfer, operatorul solicită destinatarului mai multe informaţii. 

Destinatarul se asigură că necesitatea transferului de date poate fi verificată ulterior.

(3) Destinatarul prelucrează datele cu caracter personal numai în scopurile care au determinat transferul.

Articolul 8

Transferul de date cu caracter personal către destinatari, alţii decât instituţiile şi organele comunitare, reglementat de Directiva 95/46/CE

Fără a aduce atingere articolelor 4, 5, 6 şi 10, datele cu caracter personal sunt transferate numai către destinatari aflaţi sub incidenţa legislaţiei interne adoptate pentru punerea în aplicare a Directivei 95/46/CE, 

(a) în cazul în care destinatarul demonstrează că datele sunt necesare pentru îndeplinirea unei sarcini de interes public sau că ţin de domeniul exercitării autorităţii publice sau

(b) în cazul în care destinatarul demonstrează că există necesitatea transferului de date şi în care nu există nici un motiv să se presupună că transferul ar putea aduce atingere intereselor legitime ale persoanei vizate.

Articolul 9

Transferul de date cu caracter personal către destinatari, alţii decât instituţiile şi organele comunitare, care nu este reglementat de Directiva 95/46/CE

(1) Datele cu caracter personal sunt transferate către destinatari, alţii decât instituţiile şi organele comunitare, care nu se supun legislaţiei interne adoptate în aplicarea Directivei 95/46/CE, numai în cazul în care este asigurat un nivel adecvat de protecţie în ţara destinatarului sau în cadrul organizaţiei internaţionale destinatare şi în care datele sunt transferate exclusiv pentru a permite îndeplinirea sarcinilor care sunt de competenţa operatorului.

(2) Caracterul adecvat al nivelului de protecţie oferit de către ţara terţă sau organizaţia internaţională în cauză este evaluat în lumina tuturor factorilor prezenţi într-o operaţiune sau ansamblu de operaţiuni de transfer de date; se acordă o atenţie specială tipului de date, scopului şi duratei operaţiunii sau operaţiunilor de prelucrare propuse, ţării terţe sau organizaţiei internaţionale destinatare, legislaţiei, atât generale cât şi sectoriale, în vigoare în ţara terţă sau în cadrul organizaţiei internaţionale în cauză şi normelor profesionale şi măsurilor de securitate care sunt aplicate în ţara terţă sau organizaţia internaţională.

(3) Instituţiile şi organele comunitare informează Comisia şi Autoritatea europeană pentru protecţia datelor despre situaţiile în care consideră că ţara sau organizaţia internaţională în cauză nu asigură un nivel adecvat de protejare în condiţiile menţionate la alineatul (2).

(4) Comisia informează statele membre despre cazurile menţionate la alineatul (3).

(5) Instituţiile şi organele comunitare iau măsurile necesare pentru a se conforma deciziilor luate de către Comisie, care hotărăşte, în conformitate cu articolul 25 alineatele (4) şi (6) din Directiva 95/46/CE, dacă o ţară terţă sau o organizaţie internaţională asigură sau nu un nivel adecvat de protecţie.

(6) Prin derogare de la alineatele (1) şi (2), instituţia sau organul comunitar poate transfera date cu caracter personal în cazul în care:

(a) persoana vizată şi-a dat în mod clar acordul pentru transferul propus sau

(b) transferul este necesar pentru executarea unui contract între persoana vizată şi operator sau pentru executarea unor dispoziţii precontractuale adoptate la cererea persoanei vizate sau

(c) transferul este necesar pentru încheierea sau executarea unui contract încheiat în interesul persoanei vizate, între operator şi un terţ sau

(d) transferul este necesar sau impus prin lege din motive de larg interes public, sau pentru constatarea, exercitarea sau apărarea unui drept în justiţie sau

(e) transferul este necesar pentru protejarea intereselor vitale ale persoanei vizate sau

(f) transferul este efectuat dintr-un registru care, în conformitate cu legislaţia comunitară, are rolul de a oferi informaţii publicului şi care este deschis spre consultare fie publicului în general, fie oricărei persoane care justifică un interes legitim, în măsura în care condiţiile stabilite prin legislaţia comunitară pentru consultarea sa sunt îndeplinite pentru fiecare caz în parte.

(7) Fără a aduce atingere alineatului (6), Autoritatea europeană pentru protecţia datelor poate autoriza un transfer sau un ansamblu de transferuri de date cu caracter personal către o ţară terţă sau o organizaţie internaţională care nu asigură un nivel adecvat de protecţie în condiţiile stabilite la alineatele (1) şi (2), cazuri în care operatorul prezintă garanţii adecvate în privinţa protejării vieţii private şi a drepturilor şi libertăţilor fundamentale ale persoanelor, precum şi în privinţa exercitării drepturilor conexe; astfel de garanţii pot decurge în special din clauze contractuale adecvate.

(8) Instituţiile şi organele comunitare informează Autoritatea europeană pentru protecţia datelor despre categoriile de cazuri în care au pus în aplicare alineatele (6) şi (7).

SECŢIUNEA 3

CATEGORII SPECIALE DE PRELUCRARE

Articolul 10

Prelucrarea unor categorii speciale de date

(1) Este interzisă prelucrarea de date cu caracter personal care dezvăluie originea rasială sau etnică, opiniile politice, convingerile religioase sau filozofice, apartenenţa sindicală, precum şi prelucrarea datelor privind sănătatea sau viaţa sexuală.

(2) Alineatul (1) nu se aplică atunci când:

(a) persoana vizată şi-a dat consimţământul explicit pentru prelucrarea acestor date, cu excepţia cazului în care normele interne ale instituţiei sau organului comunitar prevăd ca interdicţia menţionată la alineatul (1) să nu poată fi ridicată prin consimţământul persoanei vizate sau

(b) prelucrarea este necesară în scopul respectării obligaţiilor şi drepturilor specifice ale operatorului în materie de drept al muncii, în măsura în care este autorizat de tratatele de instituire a Comunităţilor Europene sau de alte instrumente legislative adoptate în temeiul acestora, sau, dacă este necesar, în măsura în care este acceptat de către Autoritatea europeană pentru protecţia datelor, cu condiţia adoptării unor garanţii adecvate sau

(c) prelucrarea este necesară pentru protejarea intereselor vitale ale persoanei vizate sau ale altei persoane, atunci când persoana vizată se află în incapacitate fizică sau juridică să îşi dea consimţământul sau

(d) prelucrarea se referă la date care sunt făcute publice de către persoana vizată în mod manifest sau este necesară pentru constatarea, exercitarea sau apărarea unui drept în justiţie sau

(e) prelucrarea este efectuată, în cursul activităţilor legitime ale acestuia şi cu garanţii adecvate, de către un organism non-profit care se constituie ca entitate care face parte integrantă dintr-o instituţie sau organ comunitar, care nu intră sub incidenţa dreptului intern aplicabil în materia protecţiei datelor în temeiul articolului 4 din Directiva 95/46/CE şi care are un specific politic, filozofic, religios sau sindical, cu condiţia ca prelucrarea să se raporteze exclusiv la membrii acestui organism sau la persoane aflate în permanent contact cu acesta ca urmare a obiectivelor sale şi ca datele să nu fie dezvăluite unui terţ fără consimţământul persoanelor vizate.

(3) Alineatul (1) nu se aplică atunci când prelucrarea datelor este necesară în scopuri legate de medicina preventivă, de stabilirea diagnosticelor medicale, de administrarea unor îngrijirii sau tratamente ori de gestionarea serviciilor de sănătate şi atunci când datele sunt prelucrate de un cadru medical supus secretului profesional sau de către altă persoană supusă, de asemenea, unei obligaţii echivalente în ceea ce priveşte secretul.

(4) Sub rezerva unor garanţii corespunzătoare şi pentru un motiv de interes public important pot fi prevăzute de tratatele de instituire a Comunităţilor Europene sau de alte instrumente legislative adoptate în temeiul acestora, derogări, altele decât cele prevăzute la alineatul (2), sau, dacă este necesar, prin decizia Autorităţii europene pentru protecţia datelor.

(5) Prelucrarea datelor referitoare la infracţiuni, condamnări penale sau măsuri de siguranţă poate fi efectuată numai în cazul în care este autorizată prin tratatele de instituire a Comunităţilor Europene sau de alte instrumente legislative adoptate în temeiul acestora sau, dacă este necesar, de către Autoritatea europeană pentru protecţia datelor, sub rezerva unor garanţii speciale şi corespunzătoare.

(6) Autoritatea europeană pentru protecţia datelor stabileşte condiţiile în care un număr personal sau orice alt element de identificare cu aplicare generală poate fi prelucrat de către o instituţie sau un organ comunitar.

SECŢIUNEA 4

Informaţii care se comunică persoanei vizate

Articolul 11

Informaţiile care urmează să fie furnizate în cazul în care datele au fost colectate de la persoana vizată

(1) Operatorul furnizează persoanei de la care sunt colectate date care o privesc cel puţin informaţiile menţionate mai jos, cu excepţia cazului în care persoana este deja informată cu privire la aceste date:

(a) identitatea operatorului;

(b) scopurile prelucrării căreia îi sunt destinate datele;

(c) destinatarii sau categoriile de destinatari ai datelor;

(d) caracterul obligatoriu sau facultativ al răspunsului la întrebări, precum şi consecinţele posibile în cazul absenţei unui răspuns;

(e) existenţa dreptului de acces la datele care o privesc şi de rectificare a acestor date;

(f) orice alte informaţii suplimentare, cum ar fi:

(i) temeiul juridic al prelucrării pentru care sunt destinate datele,

(ii) termenele de stocare a datelor,

(iii) dreptul de a sesiza în orice moment Autoritatea europeană pentru protecţia datelor,

în măsura în care astfel de informaţii suplimentare sunt necesare, având în vedere circumstanţele speciale în care datele sunt colectate, pentru a garanta, în ceea ce priveşte persoana vizată, o prelucrare corectă a datelor.

(2) Prin derogare de la alineatul (1), comunicarea de informaţii sau elemente ale acestora, cu excepţia informaţiilor menţionate la alineatul (1) literele (a), (b) şi (d) poate fi amânată atât cât este necesar în scopuri statistice. Informaţiile trebuie comunicate de îndată ce motivul pentru care acestea nu au fost dezvăluite încetează să existe.

Articolul 12

Informaţiile care urmează să fie furnizate în cazul în care datele nu au fost colectate de la persoana vizată

(1) În cazul în care datele nu au fost colectate de la persoana vizată, operatorul trebuie să furnizeze persoanei vizate, în momentul înregistrării datelor sau, dacă se are în vedere o comunicare a datelor către un terţ, nu mai târziu de momentul în care datele sunt comunicate prima dată, cel puţin informaţiile menţionate mai jos, cu excepţia cazului în care persoana este deja informată cu privire la aceste date:

(a) identitatea operatorului;

(b) scopurile prelucrării;

(c) categoriile de date avute în vedere;

(d) destinatarii sau categoriile de destinatari ai datelor;

(e) existenţa dreptului de acces la datele care o privesc şi de rectificare a acestor date;

(f) oricare alte informaţii suplimentare, cum ar fi:

(i) temeiul juridic al prelucrării pentru care sunt destinate datele,

(ii) termenele de stocare a datelor,

(iii) dreptul de a sesiza în orice moment Autoritatea europeană pentru protecţia datelor,

(iv) originea datelor, cu excepţia cazului în care operatorul nu poate divulga această informaţie din motive de secret profesional,

în măsura în care astfel de informaţii suplimentare sunt necesare, având în vedere circumstanţele speciale în care datele sunt colectate, pentru a garanta, în ceea ce priveşte persoana vizată, o prelucrare corectă a datelor.

(2) Alineatul (1) nu se aplică atunci când, în special în cazul prelucrării în scopuri statistice sau de cercetare istorică ori ştiinţifică, informarea persoanei vizate se dovedeşte a fi imposibilă, implică eforturi disproporţionate sau dacă legislaţia comunitară prevede expres înregistrarea ori comunicarea datelor. În aceste cazuri, instituţia sau organul comunitar prevede garanţii corespunzătoare, după consultarea Autorităţii europene pentru protecţia datelor.

SECŢIUNEA 5

Drepturile persoanei vizate

Articolul 13

Dreptul de acces

Persoana vizată are dreptul de a obţine de la operator, fără constrângere, în orice moment în termen de trei luni de la primirea cererii şi în mod gratuit:

(a) confirmarea că datele care o privesc sunt sau nu sunt prelucrate;

(b) informaţii referitoare la scopul prelucrării, categoriile de date avute în vedere şi destinatarii sau categoriile de destinatari cărora le sunt comunicate datele;

(c) comunicarea într-o formă inteligibilă a datelor care fac obiectul prelucrării, precum şi a altor informaţii disponibile cu privire la originea datelor;

(d) informaţii privind logica subiacentă oricărei prelucrări automatizate a datelor care o privesc.

Articolul 14

Rectificarea

Persoana vizată are dreptul de a obţine de la operator rectificarea fără întârziere a datelor cu caracter personal inexacte sau incomplete.

Articolul 15

Blocarea datelor

(1) Persoana vizată are dreptul de a obţine din partea operatorului blocarea datelor în cazul în care:

(a) acurateţea acestora este contestată de către persoana vizată, într-un termen care să îi permită operatorului să verifice acurateţea, precum şi exhaustivitatea datelor sau

(b) operatorul nu mai are nevoie de acestea pentru îndeplinirea sarcinilor sale, însă datele trebuie păstrate cu titlu probatoriu sau

(c) prelucrarea este ilegală şi persoana vizată se opune ştergerii, solicitând, în schimb, blocarea datelor;

(2) În ceea ce priveşte fişierele automatizate, blocarea este, în principal, asigurată prin mijloace tehnice. Faptul că datele cu caracter personal sunt blocate este indicat în sistem astfel încât să devină clar că aceste date nu pot fi utilizate.

(3) Datele cu caracter personal care au fost blocate în aplicarea prezentului articol nu sunt prelucrate, cu excepţia stocării acestora, exclusiv în scop probatoriu, sau cu consimţământul persoanei vizate, sau pentru protejarea drepturilor terţilor.

(4) Persoana vizată care a solicitat şi a obţinut blocarea datelor care o privesc este informată de către operator despre deblocare, înainte ca datele să fie deblocate.

Articolul 16

Ştergerea

Persoana vizată are dreptul de a obţine din partea operatorului ştergerea datelor în cazul în care prelucrarea acestora este ilegală, în special în cazul încălcării dispoziţiilor secţiunilor 1, 2 şi 3 ale capitolului II.

Articolul 17

Notificarea terţilor 

Persoana vizată are dreptul de a obţine din partea operatorului notificarea unui terţ căruia i-au fost comunicate datele în ceea ce priveşte orice rectificare, ştergere sau blocare în conformitate cu articolele 13 –16, cu excepţia cazului în care acest lucru este imposibil sau presupune un efort disproporţionat.

Articolul 18

Dreptul la opoziţie al persoanei vizate 

Persoana vizată are dreptul:

(a) de a se opune în orice moment, din motive întemeiate şi legitime legate de situaţia sa particulară, ca datele care o privesc să facă obiectul unei prelucrări, cu excepţia cazurilor prevăzute la articolul 5 literele (b), (c) şi (d). În cazul în care opoziţia este justificată, prelucrarea în cauză nu mai poate viza aceste date;

(b) de a fi informată înainte ca datele cu caracter personal să fie comunicate pentru prima dată terţilor sau înainte ca datele să fie utilizate în numele terţilor în scopul marketingului direct şi de a i se oferi în mod expres dreptul de a se opune, în mod gratuit, la această comunicare sau utilizare.

Articolul 19

Deciziile individuale automatizate 

Persoana vizată are dreptul de a nu face obiectul unei decizii producătoare de efecte juridice asupra sa sau care să îi aducă atingere în mod semnificativ şi care să fie întemeiată exclusiv pe prelucrarea automatizată a datelor destinată să evalueze anumite aspecte ale personalităţii sale, cum ar fi randamentul profesional, credibilitatea sau conduita, cu excepţia cazului în care decizia este autorizată în mod expres în temeiul legislaţiei interne sau comunitare sau, dacă este necesar, de către Autoritatea europeană pentru protecţia datelor. În ambele cazuri, trebuie luate măsuri de garantare a intereselor legitime ale persoanei vizate, cum ar fi măsurile care să permită exprimarea punctului propriu de vedere.

SECŢIUNEA 6

Excepţii şi restricţii

Articolul 20

Excepţii şi restricţii

(1) Instituţiile şi organele comunitare pot limita aplicarea articolului 4 alineatul (1), articolului 11, articolului 12 alineatul (1), articolelor 13 - 17 şi articolului 37 alineatul (1) în cazul în care o astfel de restricţie constituie o măsură necesară pentru:

(a) a asigura prevenirea, cercetarea, depistarea şi urmărirea în justiţie a infracţiunilor;

(b) a proteja un interes financiar sau economic important al unui stat membru sau al Comunităţilor Europene, inclusiv în domeniile monetar, bugetar sau fiscal;

(c) a garanta protecţia persoanei vizate sau a drepturilor şi libertăţilor altora;

(d) a asigura siguranţa naţională, siguranţa publică şi apărarea statelor membre;

(e) a asigura o funcţie de monitorizare, de inspecţie sau de reglementare legată, chiar şi ocazional, de exercitarea autorităţii publice în cazurile menţionate la literele (a) şi (b).

(2) Articolele 13 –16 nu se aplică în cazul în care datele sunt prelucrate exclusiv în scopuri de cercetare ştiinţifică sau sunt stocate sub formă de date cu caracter personal pentru o perioadă de timp care să nu depăşească perioada necesară unicului scop de a realiza statistici, cu condiţia să nu existe nici un risc de atingere adusă vieţii private a persoanei vizate şi ca operatorul să ofere garanţii juridice corespunzătoare, în special să se asigure că datele nu sunt utilizate pentru luarea de măsuri sau decizii privind persoane determinate.

(3) În cazul în care se impune aplicarea unei restricţii prevăzute la alineatul (1), persoana vizată este informată în conformitate cu dreptul comunitar asupra principalelor motive pe care se întemeiază restricţia respectivă şi asupra dreptului acesteia de a sesiza Autoritatea europeană pentru protecţia datelor.

(4) În cazul în care se invocă o restricţie prevăzută la alineatul (1) pentru a refuza accesul persoanei vizate, Autoritatea europeană pentru protecţia datelor doar o informează, pe parcursul investigării plângerii, dacă datele au fost prelucrate corect şi, în caz contrar, dacă au fost efectuate rectificările necesare.

(5) Furnizarea informaţiei menţionate la alineatele (3) şi (4) poate fi amânată atât timp cât această informaţie lipseşte de efect restricţia impusă de alineatul (1).

SECŢIUNEA 7

Confidenţialitatea şi securitatea prelucrărilor

Articolul 21

Confidenţialitatea prelucrărilor

O persoană angajată de o instituţie sau un organ comunitar, precum şi instituţiile sau organele comunitare care acţionează în calitate de persoană împuternicită de către operator, cu acces la date cu caracter personal, nu pot prelucra datele decât pe baza instrucţiunile operatorului, cu excepţia cazului în care legislaţia internă sau comunitară impune acest lucru.

Articolul 22

Securitatea prelucrărilor

(1) Având în vedere stadiul actual al tehnicii şi costurile implementării acesteia, operatorul pune în aplicare măsurile organizaţionale şi tehnice adecvate pentru a asigura un nivel de securitate în concordanţă cu riscurile reprezentate de către prelucrarea şi tipul datelor cu caracter personal care trebuie protejate. Aceste măsuri se iau în mod special pentru a preveni orice dezvăluire sau acces neautorizat, distrugerea ilegală sau accidentală sau pierderea accidentală, sau modificarea, precum şi pentru a preveni orice altă modalitate ilegală de prelucrare.

(2) În cazul în care datele cu caracter personal fac obiectul unei prelucrări automatizate, se iau măsuri adecvate riscurilor, în special cu scopul:

(a) de a împiedica accesul oricărei persoane neautorizate la sistemele computerizate de prelucrare  a datelor cu caracter personal;

(b) de a împiedica orice citire, copiere, modificare sau eliminare a suporturilor de stocare;

(c) de a împiedica orice introducere neautorizată de date în memorie, precum şi orice divulgare, modificare sau ştergere neautorizată a datelor cu caracter personal memorate;

(d) de a împiedica persoanele neautorizate să utilizeze sistemele de prelucrare a datelor prin intermediul mijloacelor de transmitere a datelor;

(e) de a garanta faptul că utilizatorii autorizaţi ai sistemelor de prelucrare a datelor nu pot accesa decât acele date cu caracter personal pe care dreptul lor de acces le permite să le consulte;

(f) de a înregistra datele cu caracter personal care au fost comunicate, momentul în care au fost comunicate şi destinatarul acestora;

(g) de a garanta că se poate verifica ulterior care date cu caracter personal care au fost prelucrate, în ce moment şi cine a efectuat prelucrarea;

(h) de a garanta că datele cu caracter personal prelucrate în numele unor terţi pot fi prelucrate numai în modul prevăzută de către instituţia sau organul contractant;

(i) de a garanta faptul că, din momentul comunicării datelor cu caracter personal şi transportului suporturilor de stocare, datele nu pot fi citite, copiate sau şterse fără autorizare;

(j) de a concepe structura organizaţională internă a unei instituţii sau a unui organ astfel încât să fie îndeplinite cerinţele speciale de protecţie a datelor.

Articolul 23

Prelucrarea datelor cu caracter personal în numele operatorului

(1) În cazul în care prelucrarea se efectuează în numele său, operatorul alege o persoană împuternicită care să ofere garanţii suficiente în privinţa măsurilor de securitate tehnică şi organizaţionale prevăzute la articolul 22 şi asigură respectarea acestor măsuri.

(2) Efectuarea prelucrărilor prin reprezentare trebuie să fie reglementată printr-un contract sau un act juridic care să oblige persoana împuternicită faţă de operator şi care prevede, în special, că:

(a) persoana împuternicită de către operator acţionează numai în conformitate cu instrucţiunile operatorului;

(b) obligaţiile menţionate la articolele 21 şi 22 incumbă în egală măsură persoanei împuternicite de către operator, cu excepţia cazului în care, în temeiul articolului 16 sau articolului 17 alineatul (3) a doua liniuţă din Directiva 95/46/CE, persoana împuternicită de către operator se supune deja obligaţiilor privind confidenţialitatea şi securitatea stabilite de legislaţia internă a unuia dintre statele membre.

(3) În scopul păstrării dovezilor, elementele contractului sau actului juridic privind protecţia datelor şi cerinţele privind măsurile menţionate la articolul 22 sunt în formă scrisă sau într-o altă formă echivalentă

SECŢIUNEA 8

RESPONSABILUL CU protecţia datelor

Articolul 24

Desemnarea şi sarcinile responsabilului cu protecţia datelor

(1) Fiecare instituţie sau organ comunitar desemnează cel puţin o persoană drept responsabil cu protecţia datelor. Atribuţiile acestei persoane sunt următoarele:

(a) de a se asigura că operatorii şi persoanele vizate sunt informaţi în privinţa drepturilor şi obligaţiilor lor în temeiul prezentului regulament;

(b) de a răspunde la cererile Autorităţii europene pentru protecţia datelor şi în cadrul domeniului său de competenţă, de a coopera cu Autoritatea europeană pentru protecţia datelor la cererea acesteia din urmă sau din proprie iniţiativă;

(c) de a asigura într-o manieră independentă aplicarea internă a dispoziţiilor prezentului regulament;

(d) de a păstra un registru al prelucrărilor efectuate de către operator, conţinând informaţiile menţionate la articolul 25 alineatul (2);

(e) de a notifica Autoritatea europeană pentru protecţia datelor despre operaţiunile de prelucrare care pot prezenta riscuri specifice în condiţiile menţionate la articolul 27.

Această persoană se asigură prin urmare că prin prelucrare nu li se aduce atingere drepturilor şi libertăţilor persoanelor vizate.

(2) Responsabilul cu protecţia datelor este ales pe baza calităţilor sale personale şi profesionale şi, în special, pe baza expertizei în materie de protecţie a datelor.

(3) Alegerea responsabilului cu protecţia datelor nu trebuie să genereze un conflict de interese între atribuţiile sale în calitate de responsabil şi orice altă atribuţii oficiale, în special în legătură cu aplicarea dispoziţiilor prezentului regulament.

(4) Responsabilul cu protecţia datelor este numit pentru o perioadă de la doi până la cinci ani. Mandatul acestuia poate fi reînnoit, durata totală neputând să depăşească zece ani. Acesta nu poate fi eliberată din funcţia de responsabil cu protecţia datelor de către instituţia sau organul comunitar care a l-a desemnat decât cu acordul Autorităţii europene pentru protecţia datelor, în cazul în care nu mai îndeplineşte condiţiile impuse de exercitarea atribuţiilor sale.

(5) După numirea responsabilului cu protecţia datelor, numele acestuia se comunică Autorităţii europene pentru protecţia datelor de către instituţia sau organul care l-a desemnat.

(6) Instituţia sau organul comunitar care a numit responsabilul cu protecţia datelor îi asigură personalul şi resursele necesare desfăşurării atribuţiilor sale.

(7) În privinţa îndeplinirii atribuţiilor sale, responsabilul cu protecţia datelor nu poate primi nici un fel de instrucţiuni.

(8) Fiecare instituţie sau organ comunitar, în conformitate cu dispoziţiile din anexă, adoptă dispoziţii suplimentare de punere în aplicare. Dispoziţiile suplimentare de punere în aplicare se referă în special la sarcinile, atribuţiilor şi competenţele responsabilului cu protecţia datelor.

Articolul 25

Notificarea responsabilului cu protecţia datelor

(1) Operatorul notifică în avans responsabilului cu protecţia datelor despre orice prelucrare sau serie de prelucrări destinate unuia sau mai multor scopuri asemănătoare.

(2) Informaţiile care urmează a fi furnizate includ:

(a) numele şi adresa operatorului şi indicarea serviciilor instituţiei sau organului căruia i-a fost încredinţată prelucrarea datelor cu caracter personal într-un anumit scop;

(b) scopul sau scopurile prelucrării;

(c) descrierea categoriei sau a categoriilor de persoane vizate şi a datelor sau a categoriilor de date referitoare la acestea;

(d) temeiul juridic al operaţiunii de prelucrare căreia îi sunt destinate datele;

(e) destinatarii sau categoriile de destinatari cărora le pot fi dezvăluite datele;

(f) o indicaţie generală a termenelor limită pentru blocarea şi ştergerea diferitelor categorii de date;

(g) transferurile de date propuse către ţări terţe sau organizaţii internaţionale;

(h) o descriere generală care să permită o evaluare preliminară a adecvării măsurilor luate în conformitate cu articolul 22 pentru a asigura securitatea prelucrării.

(3) Responsabilul cu protecţia datelor cu caracter personal este informat cu privire la orice schimbare care aduce atingere informaţiilor menţionate la alineatul (2).

Articolul 26

Registrul

Fiecare responsabil cu protecţia datelor ţine un registru al operaţiunilor de prelucrare notificate în temeiul articolului 25.

Registrele conţin cel puţin informaţiile menţionate la articolul 25 alineatul (2) literele (a) - (g). Registrele pot fi verificate de orice persoană direct sau indirect prin intermediul Autorităţii europene pentru protecţia datelor.

SECŢIUNEA 9

Verificarea prealabilă efectuată de AUTORITATEA europeanĂ pentru protecţia datelor şi obligaţia de cooperare

Articolul 27

Verificarea prealabilă

(1) Operaţiunile de prelucrare care pot prezenta riscuri specifice prin natura, domeniul de aplicare sau scopurile lor privind drepturile şi libertăţile persoanelor vizate fac obiectul unei verificări prealabile de către Autoritatea europeană pentru protecţia datelor.

(2) Următoarele operaţiuni de prelucrare prezintă astfel de riscuri potenţiale:

(a) prelucrarea de date referitoare la starea de sănătate şi la presupuse infracţiuni, infracţiuni, condamnări penale sau măsurile de siguranţă;

(b) operaţiunile de prelucrare destinate evaluării aspectelor personalităţii persoanei vizate, inclusiv a competenţei, a randamentului sau a conduitei;

(c) operaţiunile de prelucrare care permit conexiuni care nu sunt prevăzute de legislaţiile interne sau de legislaţia comunitară între datele prelucrate în diferite scopuri;

(d) operaţiunile de prelucrare în scopul privării persoanelor de un drept, beneficiu sau contract.

(3) Verificările prealabile sunt efectuate de către Autoritatea europeană pentru protecţia datelor în urma unei notificări primite de la responsabilul cu protecţia datelor care, în cazul îndoielii cu privire la necesitatea verificării prealabile, consultă Autoritatea europeană pentru protecţia datelor.

(4) Autoritatea europeană pentru protecţia datelor emite avizul în termen de două luni de la primirea notificării. Acest termen poate fi suspendat până când Autoritatea europeană pentru protecţia datelor obţine informaţiile suplimentare pe care le-a solicitat. Atunci când complexitatea problemei o cere, acest termen poate fi, de asemenea, prelungit pentru încă două luni, prin decizia Autorităţii europene pentru protecţia datelor. Această decizie este notificată operatorului înainte de expirarea termenului iniţial de două luni.

În cazul în care în termen de două luni, eventual prorogat, avizul nu a fost emis, acesta este considerat favorabil.

În cazul în care din avizul Autorităţii europene pentru protecţia datelor rezultă că prelucrarea notificată poate implica o încălcare a unei dispoziţii a prezentului regulament, aceasta face, după caz, propunerile adecvate pentru a evita o astfel de încălcare. În cazul în care operatorul nu modifică în mod corespunzător operaţiunea de prelucrare, Autoritatea europeană pentru protecţia datelor îşi poate exercita competenţele care i-au fost conferite prin articolul 47 alineatul (1).

(5) Autoritatea europeană pentru protecţia datelor păstrează un registru al tuturor operaţiunilor de prelucrare care i-au fost notificate în temeiul alineatului (2). Registrul conţine informaţiile menţionate la articolul 25 şi poate fi consultat de către orice persoană.

Articolul 28

Consultarea

(1) Instituţiile şi organele comunitare informează Autoritatea europeană pentru protecţia datelor în cazul elaborării de măsuri administrative referitoare la prelucrarea datelor cu caracter personal care implică o instituţie sau un organ comunitar de sine stătător sau împreună cu altele.

(2) În cazul în care adoptă o propunere legislativă referitoare la protecţia drepturilor şi libertăţilor persoanelor în ceea ce priveşte prelucrarea datelor cu caracter personal, Comisia consultă Autoritatea europeană pentru protecţia datelor.

Articolul 29

Obligaţia de a furniza informaţii

Instituţiile şi organele comunitare informează Autoritatea europeană pentru protecţia datelor cu privire la măsurile adoptate ca urmare a deciziilor sau a autorizărilor sale prevăzute la articolul 46 litera (h).

Articolul 30

Obligaţia de a coopera

La cererea Autorităţii europene pentru protecţia datelor, operatorii îi acordă asistenţă în îndeplinirea atribuţiilor sale, în special prin furnizarea informaţiilor menţionate la articolul 47 alineatul (2) litera (a) şi prin asigurarea accesului prevăzut la articolul 47 alineatul (2) litera (b).

Articolul 31

Obligaţia de a răspunde la alegaţii

Ca răspuns la exercitarea competenţelor Autorităţii europene pentru protecţia datelor, astfel cum îi sunt conferite prin articolul 47 alineatul (1) litera (b), operatorul vizat informează autoritatea europeană cu privire la opinia sa într-un termen rezonabil stabilit de către autoritatea europeană. Acest aviz conţine, de asemenea, o descriere a măsurilor întreprinse, în cazul în care acestea există, ca răspuns la observaţiile Autorităţii europene pentru protecţia datelor.

CAPITOLUL III

CĂILE DE ATAC

Articolul 32

Acţiuni

(1) Curtea de Justiţie a Comunităţilor Europene are competenţa de soluţionare a oricărui litigiu privind dispoziţiile prezentului regulament, inclusiv asupra cererilor de despăgubire.

(2) Fără a aduce atingere unei acţiuni jurisdicţionale, orice persoană vizată poate depune o plângere la Autoritatea europeană pentru protecţia datelor în cazul în care aceasta consideră că drepturile care i-au fost recunoscute prin articolul 286 din tratat au fost încălcate ca urmare a prelucrării datelor cu caracter personal care o privesc de către o instituţie sau un organ comunitar.

(3) În absenţa unui răspuns din partea Autorităţii europene pentru protecţia datelor în termen de şase luni, plângerea este considerată respinsă.

(4) Deciziile Autorităţii europene pentru protecţia datelor pot face obiectul unei acţiuni în faţa Curţii de Justiţie a Comunităţilor Europene.

(5) Orice persoană care a suferit un prejudiciu datorită prelucrării ilegale sau oricărei acţiuni incompatibile cu prezentul regulament are dreptul de a obţine repararea prejudiciului în conformitate cu articolul 288 din tratat.

Articolul 33

Plângeri ale personalului comunitar

Orice persoană angajată în cadrul unei instituţii sau a unui organ comunitar poate depune o plângere la Autoritatea europeană pentru protecţia datelor privind o presupusă încălcare a dispoziţiilor prezentului regulament care reglementează prelucrarea datelor cu caracter personal, fără a întreprinde demersuri pe căi oficiale. Nimeni nu trebuie să sufere un prejudiciu ca urmare a depunerii unei plângeri la Autoritatea europeană pentru protecţia datelor privind o presupusă încălcare a dispoziţiilor ce reglementează prelucrarea datelor cu caracter personal.

CAPITOLUL IV

PROTEJAREA DATELOR CU CARACTER PERSONAL ŞI A VIEŢII PRIVATE ÎN CONTEXTUL REŢELELOR INTERNE DE TELECOMUNICAŢII

Articolul 34

Domeniul de aplicare

Fără a aduce atingere celorlalte dispoziţii ale prezentului regulament, prezentul capitol se aplică prelucrării datelor cu caracter personal privind utilizarea reţelelor de telecomunicaţii sau a echipamentelor terminale care funcţionează sub controlul unei instituţii sau al unui organ comunitar.

În sensul prezentului capitol, „utilizator” înseamnă orice persoană fizică care foloseşte o reţea de telecomunicaţii sau un echipament terminal care funcţionează sub controlul unei instituţii sau al unui organ comunitar

Articolul 35

Măsuri de securitate

(1) Instituţiile şi organele comunitare iau măsurile tehnice şi organizaţionale adecvate pentru a garanta securitatea utilizării reţelelor de telecomunicaţii şi a echipamentelor terminale, dacă este necesar, împreună cu furnizorii serviciilor de telecomunicaţii accesibile publicului sau cu furnizorii de reţele publice de telecomunicaţii. Aceste măsuri garantează un nivel de securitate adecvat riscului existent, ţinând seama de stadiul actual al tehnicii şi de costurile legate de punerea în aplicare a măsurilor menţionate.

(2) În cazul in care există un risc specific care nu mai permite garantarea securităţii reţelei sau echipamentelor terminale, instituţia sau organul comunitar în cauză informează utilizatorii cu privire la existenţa acestuia, precum şi asupra oricăror remedii posibile şi mijloace de comunicaţii alternative.

Articolul 36

Confidenţialitatea comunicaţiilor

Instituţiile şi organele comunitare asigură confidenţialitatea comunicaţiilor realizate prin intermediul reţelelor de telecomunicaţii şi a echipamentelor terminale, cu respectarea principiilor generale ale dreptului comunitar.

Articolul 37

Date privind traficul şi facturarea

(1) Fără a aduce atingere alineatelor (2), (3) şi (4), datele privind traficul referitoare la utilizatori şi care sunt prelucrate şi stocate în scopul stabilirii comunicaţiilor sau altor tipuri de conexiuni, în cadrul reţelei de telecomunicaţii sunt şterse sau devin anonime la terminarea comunicaţiei sau a altui tip de conexiune.

(2) Dacă este necesar, datele privind traficul, astfel cum sunt înregistrate într-o listă aprobată de Autoritatea europeană pentru protecţia datelor, pot fi prelucrate în scopul gestionării bugetului de telecomunicaţii şi traficului, inclusiv verificarea utilizării autorizate a sistemelor de telecomunicaţii. Aceste date sunt şterse sau devin anonime cât mai curând posibil, dar nu mai târziu de şase luni de la colectarea acestora, cu excepţia cazului în care este necesară conservarea lor ulterioară pentru constatarea, exercitarea sau apărarea unui drept în cadrul unei acţiuni în justiţie.

(3) Prelucrarea datelor privind traficul şi facturarea se efectuează numai de către persoane responsabile de facturare, trafic sau gestionarea bugetului.

(4) Utilizatorii reţelelor de telecomunicaţii au dreptul să primească facturi sau alte înregistrări nedetaliate ale convorbirilor telefonice efectuate.

Articolul 38

Anuare de utilizatori

(1) Datele cu caracter personal conţinute în anuarele de utilizatori tipărite sau electronice şi accesul la aceste anuare sunt limitate la ceea ce este strict necesar pentru scopurile specifice ale anuarului.

(2) Instituţiile şi organele comunitare iau toate măsurile necesare pentru a împiedica folosirea datelor cu caracter personal conţinute în aceste anuare în scopuri de marketing direct indiferent dacă datele sunt accesibile sau nu publicului. 

Articolul 39

Identificarea liniei apelante şi a liniei conectate şi restricţionarea acestei funcţii

(1) În cazul în care se oferă serviciul de identificare a liniei apelante, utilizatorul apelant trebuie să aibă posibilitatea de a dezactiva, printr-un mijloc simplu şi gratuit, identificarea liniei apelante.

(2) În cazul în care se oferă serviciul de identificare a liniei apelante, utilizatorul apelat trebuie să aibă posibilitatea de a dezactiva, printr-un mijloc simplu şi gratuit, identificarea apelurilor primite.

(3) În cazul în care se oferă serviciul de identificare a liniei conectate, utilizatorul apelat trebuie să aibă posibilitatea de a dezactiva, printr-un mijloc simplu şi gratuit, identificarea liniei conectate de către apelant.

(4) În cazul în care se oferă serviciul de identificare a liniei apelante sau conectate, instituţiile şi organele comunitare informează utilizatorii despre această situaţie, precum şi despre posibilităţile descrise la alineatele (1), (2) şi (3).

Articolul 40

Derogări

Instituţiile şi organele comunitare asigură existenţa unor proceduri transparente care reglementează modul în care acestea pot să nu ţină seama de dezactivarea identificării liniei apelante:

(a) temporar, atunci când un utilizator solicită identificarea apelurilor răuvoitoare sau deranjante;

(b) permanent, pentru organizaţiile care preiau apelurile de urgenţă în scopul de a le răspunde.

CAPITOLUL V

Autoritatea independentă de supraveghere: AUTORITATEA europeanĂ pentru protecţia datelor

Articolul 41

Autoritatea europeană pentru protecţia datelor

(1) Prin prezenta se instituie o autoritate independentă de supraveghere denumită în continuare Autoritatea europeană pentru protecţia datelor.

(2) În ceea ce priveşte prelucrarea datelor cu caracter personal, Autoritatea europeană pentru protecţia datelor răspunde de respectarea de către instituţiile şi organele comunitare a drepturilor şi libertăţilor fundamentale ale persoanelor fizice, în special, a vieţii private a acestora.

Autoritatea europeană pentru protecţia datelor răspunde de monitorizarea şi asigurarea aplicării dispoziţiilor prezentului regulament şi a oricărui alt act comunitar referitor la protecţia drepturilor şi libertăţilor fundamentale ale persoanelor fizice în ceea ce priveşte prelucrarea datelor cu caracter personal efectuată de către o instituţie sau organ comunitar, precum şi de consilierea instituţiilor şi organelor comunitare şi a persoanelor vizate asupra tuturor aspectelor privind prelucrarea de date cu caracter personal. În aceste scopuri, aceasta exercită atribuţiile prevăzute la articolul 46 şi competenţele care i-au fost conferite prin articolul 47.

Articolul 42

Numirea

(1) Parlamentul European şi Consiliul numesc de comun acord Autoritatea europeană pentru protecţia datelor pentru un mandat de cinci ani, pe baza unei liste întocmite de Comisie, în urma unui anunţ public de depunere a candidaturilor. 

Un adjunct al Autorităţii europene este numit în conformitate cu aceeaşi procedură şi pentru aceeaşi durată. Acesta asistă Autoritatea europeană pentru protecţia datelor în toate atribuţiile sale şi o înlocuieşte atunci când Autoritatea europeană pentru protecţia datelor este absentă sau nu îşi poate exercita atribuţiile.
(2) Autoritatea europeană pentru protecţia datelor este aleasă dintre persoanele care oferă toate garanţiile de independenţă şi care posedă experienţa şi competenţa necesare îndeplinirii atribuţiilor de Autoritate europeană pentru protecţia datelor, de exemplu deoarece fac sau au făcut parte din autorităţile de supraveghere menţionate la articolul 28 din Directiva 95/46/CE.

(3) Mandatul Autorităţii europene pentru protecţia datelor poate fi reînnoit.

(4) În afara înlocuirii obişnuite sau a decesului, atribuţiile Autorităţii europene pentru protecţia datelor încetează în cazul demisiei sau destituirii în conformitate cu dispoziţiile alineatului (5).

(5) Autoritatea europeană pentru protecţia datelor poate fi demisă sau decăzută din dreptul la pensie sau la alte beneficii de către Curtea de Justiţie, la cererea Parlamentului European, a Consiliului sau a Comisiei în cazul în care nu mai îndeplineşte condiţiile necesare pentru exercitarea atribuţiilor sale sau în caz de greşeală gravă.

(6) În cazul înlocuirii obişnuite sau a demisiei voluntare, Autoritatea europeană pentru protecţia datelor rămâne în funcţie până la numirea unui înlocuitor.

(7) Articolele 12 - 15 şi 18 din Protocolul privind privilegiile şi imunităţile Comunităţilor Europene se aplică şi Autorităţii europene pentru protecţia datelor.

(8) Alineatele (2) - (7) se aplică adjunctului Autorităţii europene pentru protecţia datelor.

Articolul 43

Statutul şi condiţiile generale de exercitare a atribuţiilor de Autoritate europeană pentru protecţia datelor, resurse umane şi financiare 

(1) Parlamentul European, Consiliul şi Comisia stabilesc, de comun acord, statutul şi condiţiile generale de exercitare a atribuţiilor de Autoritate europeană pentru protecţia datelor şi, în special, salarizarea acesteia, indemnizaţiile şi orice alte beneficii de remunerare.

(2) Autoritatea bugetară se asigură că Autoritatea europeană pentru protecţia datelor dispune de resursele umane şi financiare necesare îndeplinirii atribuţiilor sale.

(3) Bugetul Autorităţii europene pentru protecţia datelor figurează la o poziţie separată a secţiunii VIII din bugetul general al Uniunii Europene.

(4) Autoritatea europeană pentru protecţia datelor este sprijinită de un secretariat. Funcţionarii şi ceilalţi agenţi ai secretariatului sunt numiţi de Autoritatea europeană pentru protecţia datelor, care le este superioară ierarhic şi sub conducerea căreia se află. Numărul lor este stabilit în fiecare an în cadrul procedurii bugetare.

(5) Funcţionarii şi ceilalţi agenţi ai secretariatului Autorităţii europene pentru protecţia datelor se conformează reglementărilor aplicabile funcţionarilor şi altor agenţi ai Comunităţilor Europene.

(6) În problemele care privesc personalul secretariatului, Autoritatea europeană pentru protecţia datelor este asimilată instituţiilor, în sensul articolului 1 din Statutul funcţionarilor Comunităţilor Europene.

Articolul 44

Independenţa

(1) Autoritatea europeană pentru protecţia datelor îşi exercită atribuţiile în deplină independenţă.

(2) Autoritatea europeană pentru protecţia datelor nu solicită şi nici nu primeşte instrucţiuni din parte altcuiva, în îndeplinirea atribuţiilor sale.

(3) Autoritatea europeană pentru protecţia datelor se abţine de la orice act incompatibil cu caracterul atribuţiilor sale şi, pe durata mandatului, nu poate exercita nici o altă activitate, remunerată sau nu.

(4) După încetarea mandatului său, Autoritatea europeană pentru protecţia datelor este obligată să manifeste integritate şi discreţie în ceea ce priveşte acceptarea anumitor funcţii sau beneficii.

Articolul 45

Secretul profesional

Autoritatea europeană pentru protecţia datelor, precum şi personalul acesteia, atât pe durata mandatului, cât şi după încetarea acestuia, sunt obligaţi să respecte secretul profesional cu privire la informaţiile confidenţiale la care au avut acces în îndeplinirea atribuţiilor lor.

Articolul 46

Atribuţii
Autoritatea europeană pentru protecţia datelor:

(a)  ascultă şi examinează plângerile şi informează persoana vizată cu privire la rezultat într-un termen rezonabil;

(b) efectuează anchete fie din proprie iniţiativă, fie pe baza unei plângeri şi informează persoana vizată cu privire la rezultat într-un termen rezonabil;

(c) monitorizează şi asigură aplicarea prezentului regulament şi a oricărui alt act comunitar în ceea ce priveşte protecţia persoanelor fizice cu privire la prelucrarea datelor cu caracter personal de către o instituţie sau organ comunitar, cu excepţia Curţii de Justiţie a Comunităţilor Europene în exercitarea funcţiilor sale jurisdicţionale;

(d) consiliază instituţiile şi organele comunitare, fie din proprie iniţiativă, fie ca răspuns la o consultare, în toate problemele legate de prelucrarea datelor cu caracter personal, în special, anterior elaborării de către aceste instituţii şi organe de norme interne privind protecţia drepturilor şi libertăţilor fundamentale ale persoanelor în ceea ce priveşte prelucrarea datelor cu caracter personal;

(e) monitorizează noutăţile care prezintă interes, în cazul în care acestea au incidenţă asupra protecţiei datelor cu caracter personal, în special evoluţia tehnologiei informaţiilor şi a comunicaţiilor;

(f)  (i) cooperează cu autorităţile naţionale de supraveghere menţionate la articolul 28 din Directiva 95/46/CE din ţările unde se aplică această directivă, în măsura necesară pentru îndeplinirea atribuţiilor lor respective, în special prin schimbul de informaţii utile, cerându-li-se acestor autorităţi sau organe să îşi exercite competenţele sau să răspundă cererilor venite din partea unor astfel de autorităţi sau organe; 

(ii) cooperează, de asemenea, cu organele de supraveghere privind protecţia datelor, instituite în temeiul titlului VI din Tratatul privind Uniunea Europeană, în special pentru îmbunătăţirea coerenţei în aplicarea normelor şi procedurilor de care sunt direct răspunzătoare pentru a asigura conformarea;

(g) participă la activităţile grupului de lucru pentru protecţia persoanelor în ceea ce priveşte prelucrarea datelor cu caracter personal instituit prin articolul 29 din Directiva 95/46/CE.

(h) determină, motivează şi face publice excepţiile, garanţiile, autorizările şi condiţiile menţionate la articolul 10 alineatul (2) litera (b), alineatele (4), (5) şi (6), articolul 12 alineatul (2), articolul 19 şi articolul 37 alineatul (2).

(i) ţine un registru al prelucrărilor care i-au fost notificate în temeiul articolului 27 alineatul (2) şi înregistrate conform articolului 27 alineatul (5) şi asigură accesul la aceste registre păstrate de responsabilii cu protecţia datelor în aplicarea articolului 26;

(j) realizează o verificare prealabilă a prelucrării care îi este notificată;

(k) elaborează regulamentul de procedură.

Articolul 47

Competenţe

(1) Autoritatea europeană pentru protecţia datelor :

(a) poate consilia persoanele vizate în exercitarea drepturilor acestora;

(b) poate sesiza operatorul în cazul unei presupuse încălcări a dispoziţiilor care reglementează prelucrarea datelor cu caracter personal şi, după caz, poate formula propuneri de remediere a acestor încălcări, precum şi de îmbunătăţire a protecţiei persoanelor vizate;

(c) poate dispune ca cererile de exercitare a anumitor drepturi privind datele să fie îndeplinite, în cazurile în care aceste cereri au fost respinse ca urmare a încălcării articolelor 13 - 19;

(d) poate adresa un avertisment sau o mustrare operatorului;

(e) poate dispune rectificarea, blocarea, ştergerea sau distrugerea tuturor datelor în cazul în care acestea au fost prelucrate cu încălcarea dispoziţiilor care reglementează prelucrarea datelor cu caracter personal, precum şi notificarea acestor măsuri terţilor cărora le-au fost dezvăluite aceste date;

(f) poate impune o interdicţie temporară sau definitivă privind prelucrarea;

(g) poate sesiza instituţia sau organul comunitar în cauză, şi, dacă este necesar, Parlamentul European, Consiliul şi Comisia;

(h) poate sesiza Curtea de Justiţie a Comunităţilor Europene, în condiţiile prevăzute de tratat;

(i) poate interveni în cauzele aduse în faţa Curţii de Justiţie a Comunităţilor Europene;

(2) Autoritatea europeană pentru protecţia datelor este împuternicită:

(a) să obţină din partea unui operator sau a unei instituţii sau organ comunitar accesul la toate datele cu caracter personal şi la toate informaţiile necesare realizării anchetelor sale;

(b) să obţină accesul la orice loc în care un operator ori o instituţie sau organ comunitar îşi desfăşoară activităţile în cazul în care există un motiv întemeiat pentru a se presupune că în acest loc se exercită o activitate reglementată prin prezentul regulament.

Articolul 48

Raportul de activitate

(1) Autoritatea europeană pentru protecţia datelor prezintă Parlamentului European, Consiliului şi Comisiei un raport anual privind activităţile sale, pe care îl şi publică.

(2) Autoritatea europeană pentru protecţia datelor înaintează raportul privind activităţile sale altor instituţii şi organe comunitare care pot prezenta observaţii în vederea unei posibile examinări a raportului în Parlamentul European, în special în ceea ce priveşte măsurile luate ca răspuns la observaţiile Autorităţii europene pentru protecţia datelor în temeiul articolului 31.

Capitolul VI

Dispoziţii finale

Articolul 49
Sancţiuni

Orice neîndeplinire a obligaţiilor prevăzute de prezentul regulament, fie aceasta intenţionată sau din culpă, atrage după sine sancţiuni disciplinare asupra funcţionarului sau agentului Comunităţilor Europene, în conformitate cu normele şi procedurile prevăzute de Statutul funcţionarilor Comunităţilor Europene sau de regimul aplicabil altor agenţi.

Articolul 50

Perioada tranzitorie

Instituţiile şi organele comunitare garantează că prelucrările aflate deja în derulare la data intrării în vigoare a prezentului regulament sunt conforme cu dispoziţiile acestuia în termen de un an de la această dată.

Articolul 51

Intrarea în vigoare

Prezentul regulament intră în vigoare în a douăzecea zi de la data publicării sale în Jurnalul Oficial al Uniunii Europene.

Prezentul regulament este obligatoriu în toate elementele sale şi se aplică direct în toate statele membre.

Adoptat la Bruxelles, 18 decembrie 2000

	Pentru  Parlamentul European 
	Pentru Consiliu

	
	

	Preşedintele
	Preşedintele

	
	

	N. FONTAINE     
	D. VOYNET


ANEXĂ

1. Responsabilul cu protecţia datelor poate face, în vederea îmbunătăţirii concrete a protecţiei datelor, recomandări instituţiei sau organului comunitar care l-a desemnat şi le poate consilia pe acestea din urmă, precum şi pe operatorul care răspunde de problemele referitoare la aplicarea dispoziţiilor privind protecţia datelor. Mai mult, din proprie iniţiativă sau la cererea instituţiei sau organului comunitar care l-a desemnat, a operatorului, a Comitetului de personal în cauză sau a oricărei alte persoane fizice poate cerceta problemele şi faptele legate direct de atribuţiile sale care i-au fost aduse la cunoştinţă şi le poate raporta persoanei care a solicitat cercetarea sau operatorului.

2. Responsabilul cu protecţia datelor poate fi consultat de instituţia sau organul comunitar care l-a desemnat, de operatorul sau Comitetul de personal în cauză, precum şi de oricare altă persoană fizică, fără să se recurgă la căile oficiale, în orice problemă privind interpretarea sau aplicarea prezentului regulament.

3. Nimeni nu poate suferi un prejudiciu ca urmare a unui fapt adus la cunoştinţa responsabilului competent cu protecţia datelor, fapt pe care acesta îl consideră ca reprezentând o încălcare a dispoziţiilor prezentului regulament.

4. Fiecare operator implicat trebuie să asiste responsabilul cu protecţia datelor în îndeplinirea atribuţiilor sale şi să îi furnizeze informaţiile pe care le solicită. În îndeplinirea atribuţiilor sale, responsabilul cu protecţia datelor are acces, în orice moment, la datele care fac obiectul prelucrărilor şi la toate birourile, instalaţiile de prelucrare a datelor şi la toate suporturile de date.

5. În măsura în care este necesar, responsabilul cu protecţia datelor este eliberat de alte atribuţii. Responsabilul cu protecţia datelor, precum şi personalul acestuia, cărora li se aplică articolul 287 din tratat, au obligaţia de a nu dezvălui informaţiile sau documentele obţinute în exercitarea atribuţiilor lor.

